elektrakompleks
Store norske leksikon,Psykologi,Klinisk psykologi,Psykoanalyse og psykoanalytisk teori
Elektrakompleks er en betegnelse brukt av Carl Gustav Jung om en liten jentes antatte seksuelle binding til sin far og sjalusi overfor moren, som ifølge Jung er analog med gutters ødipuskompleks. Betegnelsen bygger på den greske myten om Elektra som lot moren sin bli drept, som hevn for at moren stod bak mordet på faren.
Sigmund Freud var uenig med Jung i at gutters og jenters utvikling i denne fasen var analog. Han hevdet at jenter ikke kunne gjennomgå en fullgod ødipuskonflikt, fordi de mangler penis. Denne mangelen medførte ifølge Freud at jenter ikke kan føle kastrasjonsangst, i og med at man ikke kan føle angst for å miste noe som allerede er tapt. Den rådende følelsen for jenter i denne fasen ville da være misunnelse overfor gutter fordi de har penis, såkalt penismisunnelse. Moderne forskning har imidlertid vist at det er lite belegg for å hevde at penismisunnelse er en fremtredende følelse hos jenter og kvinner. Les mer i Store norske leksikon psykoanalyse psykologi